پاکستان: د کم عمره ماشومانو سره جنسي تيري کوونکی دې په ښکاره تېزندي کړی شي، قانوني مسوده
د پاکستان قامي اسمبلۍ ته يوه قانوني مسوده وړاندې کړی شوې چې پکې ويل شوي د کم عمره ماشومانو سره جنسي تيري کوونکي دي په ښکاره تېزندي کړی شي.
ياده قانوني مسوده د متحده مجلس عمل (اېم ای ای) غړي جېمزاقبال وړاندې کړې او بيا اړونده کمېټۍ ته لېږل شوې ده. د وي او ای اردو ترمخه په قانوني مسوده کې ويل شوي چې "که د اووه کلونو نه کم عمر ماشوم سره د ۲۱ کالو عمر نه زيات تن جنسي تيری وکړو نو لږ تر لږه د ۱۰۰ کسانو په وړاندې تېزندي کړی شي، ۲۵ کاله او۲۰ لاکه روپۍ جرمانه دې هم پرې ولګول شي". دغه ډول د لسو کالو نه کم عمر ماشوم سره جنسي تيري کوونکي دپاره دې د عمر بند يا لږ تر لږه د لسو کالو بند او پينځه لاکه روپو سزا وټاکل شي. د "۱۴ کالو نه کم عمره ماشوم سره جنسي تيري کوونکي دپاره دې د عمر بند يا کم نه کم د اووه کاله بند او دوه لاکه روپو جرمانې سزا ورکړی شي، د ۱۸ کالو نه کم عمر کسانو سره د جنسي تيري کوونکي دپاره دې د عمر بند يا لږ تر لږه د پينځه کالو بند او ۵۰ زره روپو سزا او د معذورو سره د جنسي تيري کوونکو دپاره په مسوده کې د ۱۴ کالو بند او دوه لاکه روپو سزا وړانديز شوی دی". دا قانوني مسوده په داسې حال کې وړاندې کړی شوې چې په پاکستان کې هره ورځ د کم ماشومانو سره د جنسي تيريو پېښې مخې ته راځي په دې پېښو کې ځينې داسې هم وي چې ماشوم جينۍ/هلک د جنسي تيري وروسته وژل شوی وي. په قانوني مسوده کې هم دا، او د دې سره اړونده نور علتونه په ګوته کړی شوي دي. قانوني مسوده به کميټي قامي اسمبلۍ ته راليږي د هلته نه برني اېوان سېنېټ ته ځي او د دواړو اېوانونو د منظورۍ وروسته به د ملک صدر ته د لاسليک کېدو دپاره لېږل کيږي او بيا په رسمي ډول قانون جوړيږي. په پاکستان کې د ماشومانو د حقونو دپاره کار کوونکي غېر دولتي تنظيم ساحل په خپل يو رپوټ کې ويلي چې د روان کال ٢٠١٩ په لمړو شپږو مياشتو کې د جنورۍ نه تر جون د مياشتې په موده کې ۱۳۰۴ ماشومان د جنسي تيري ښکار شوي دي. د رپوټ ترمخه د جنسي تيرو د پېښو وروسته ١٢ هلکان او ٤ جينکې وژلې شوې هم دي. په رپورټ کې د ورکړی شوو شمېرو ترمخه د کال په لمړو شپږو میاشتو کې په خېبرپښتونخوا کې ٥١ ، په بلوچستان کې ٣٢ ، په ګلګت بلتستان کې درې ، په کشمير کې ١٨، په اسلام اباد کې ٩٠ ، په سيند صوبه کې ٤٥٨ او په پنجاب صوبه کې تر ټولو زيات ٦٥٢ ماشومان د جنسي تيريو نښه ګرځيدلې دي.